b'\n_START_ARTICLE_\nSorbitolis\n_START_SECTION_\nMaisto priedas\n_START_PARAGRAPH_\nEuropos S\xc4\x85jungos E numeri\xc5\xb3 s\xc4\x85ra\xc5\xa1e esantis E420. Naudojamas kaip dr\xc4\x97kiklis, emulsiklis, saldiklis, stabilizatorius.\n_START_SECTION_\nVartojimas\n_START_PARAGRAPH_\nSorbitolis \xc4\xafeina \xc4\xaf daugelio maisto produkt\xc5\xb3, skirt\xc5\xb3 diabetikams, sud\xc4\x97t\xc4\xaf vietoje cukraus, taip pat ir \xc4\xaf kitus pla\xc4\x8diam vartotoj\xc5\xb3 ratui gaminamus produktus: krab\xc5\xb3 skonio lazdeles i\xc5\xa1 surimio, becukrius saldainius (pvz., m\xc4\x97tinius), dietinius gaiviuosius g\xc4\x97rimus, ledus._NEWLINE_Siekiant apsaugoti vartotojus nuo dant\xc5\xb3 \xc4\x97duonies, \xc4\xafeina \xc4\xaf kai kuri\xc5\xb3 dant\xc5\xb3 past\xc5\xb3 ir becukri\xc5\xb3 kramtom\xc5\xb3j\xc5\xb3 gum\xc5\xb3 sud\xc4\x97t\xc4\xaf,_NEWLINE_Sorbitolis naudojamas kaip saldainius mink\xc5\xa1tinanti med\xc5\xbeiaga, kuri sulaiko dr\xc4\x97gm\xc4\x99. Jis dedamas \xc4\xaf sirupus nuo kosulio ir pana\xc5\xa1ius vaistinius preparatus, priskiriamas prie neveikli\xc5\xb3j\xc5\xb3 med\xc5\xbeiag\xc5\xb3.\n_START_SECTION_\nPoveikis\n_START_PARAGRAPH_\nSorbitolis l\xc4\x97tai prasiskverbia \xc4\xaf audinius, tod\xc4\x97l neturi \xc4\xaftakos cukraus kiekiui kraujyje, organizmas insulino daugiau negamina, tod\xc4\x97l \xc5\xa1\xc4\xaf saldikl\xc4\xaf gali vartoti sergantieji cukriniu diabetu._NEWLINE_Sorbitolis padeda organizmui ma\xc5\xbeiau sunaudoti vitamin\xc5\xb3 B1 ir B6, biotino, pagerina \xc5\xbearnyno mikroflor\xc4\x85. Vartojant \xc5\xa1\xc4\xaf pakaital\xc4\x85 skrandis i\xc5\xa1skiria daugiau sul\xc4\x8di\xc5\xb3, suaktyv\xc4\x97ja tul\xc5\xbeies p\xc5\xabsl\xc4\x97s veikla. Kadangi jis veikia \xc5\xa1iek tiek laisvinamai, galima vartoti u\xc5\xbekiet\xc4\x97jus viduriams. Ta\xc4\x8diau \xc5\xa1io saldiklio i\xc5\xa1kart suvalgius daugiau nei 30 g, gali prad\xc4\x97ti mausti skrand\xc4\xaf, pykinti, p\xc5\xabsti vidurius. Manoma, kad jis skatina tul\xc5\xbeies p\xc5\xabsl\xc4\x97s akmenlig\xc4\x99. Vir\xc5\xa1utin\xc4\x97 saugi doz\xc4\x97\xc2\xa0sveikam \xc5\xbemogui \xe2\x80\x93 iki 50 g per par\xc4\x85, sergantiems diabetu \xe2\x88\x92 iki 30 g per par\xc4\x85._NEWLINE_Sorbitolis naikina burnos mikrobus, taigi suma\xc5\xbe\xc4\x97ja tikimyb\xc4\x97 susirgti \xc4\x97duonimi._NEWLINE_U\xc5\xbefiksuotas atvejis, kuomet per par\xc4\x85 suvartojus 20 g sorbitolio (becukr\xc4\x97je kramtomoje gumoje) kilo sunkus viduriavimas. Nuolat per par\xc4\x85 30 g sorbitolio vartojus\xc4\xaf \xc5\xbemog\xc5\xb3 teko hospitalizuoti. Sorbitolis gali pasunkinti dirgli\xc5\xb3j\xc5\xb3 \xc5\xbearn\xc5\xb3 sindrom\xc4\x85, fruktoz\xc4\x97s \xc4\xafsiurbimo sutrikimus. _NEWLINE_Organizmas sorbitol\xc4\xaf gauna ne tik su maistu, \xc5\xbemogaus l\xc4\x85stel\xc4\x97s j\xc4\xaf gamina ir pa\xc4\x8dios. Kai l\xc4\x85stel\xc4\x97je prisikaupia pernelyg daug sorbitolio, jis gali pakenkti. Diabetin\xc4\x97 retinopatija ir neuropatija gali tur\xc4\x97ti ry\xc5\xa1\xc4\xaf su sorbitolio pertekliumi aki\xc5\xb3 ar nerv\xc5\xb3 l\xc4\x85stel\xc4\x97se. Sergant diabetu sorbitolis organizme susidaro metabolinio proceso metu i\xc5\xa1 perteklin\xc4\x97s gliukoz\xc4\x97s perdirbamos sorbitol-aldoz\xc4\x97s reduktaz\xc4\x97s._NEWLINE_Sorbitolis \xc5\xa1alina i\xc5\xa1 organizmo vanden\xc4\xaf ir druskas, o tai labai rizikinga. Dideli sorbitolio kiekiai gali sukelti skausmus pilvo srityje, viduri\xc5\xb3 p\xc5\xabtim\xc4\x85 ir viduriavim\xc4\x85 (nuo silpno iki sunkaus). Per didel\xc4\x97 doz\xc4\x97 gali pabloginti fruktoz\xc4\x97s absorbcij\xc4\x85. Draud\xc5\xbeiama naudoti maiste k\xc5\xabdikiams iki 1 met\xc5\xb3.'